**KAUNO MIESTO SAVIVALDYBĖS ŠVIETIMO PAŽANGOS**

**ATASKAITA**

**2016 m.**

**Įgyvendinant pirmąjį uždavinį „Parengti ir įgyvendinti Kauno miesto savivaldybės bendrojo ugdymo mokyklų tinklo pertvarkos 2016-2020 metų planą“:**

Parengtas Kauno miesto savivaldybės bendrojo ugdymo mokyklų tinklo pertvarkos 2016-2020 metų bendrasis planas.

Padidėjo progimnazijų tinklas nuo 9 iki 12. Trys pagrindinės mokyklos tapo progimnazijomis (Dainavos, Humanitarinė, Šv. Kazimiero).

Akredituota Veršvų vidurinės mokyklos vidurinio ugdymo programa ir 2017 m. ji taps progimnazija, įgyvendinanti Novatoriško verslumo ugdymo sampratos, patvirtintos LR Švietimo ir mokslo ministro 2016 m. liepos 19 d. įsakymu Nr. V-655, elementus.

Mokinių skaičiaus vidurkis bendrojo ugdymo mokyklų klasėse (išskyrus jaunimo ir specialiąsias klases) padidėjo nuo 23,4% iki 23,6%.

**Įgyvendinat antrąjį uždavinį „Padidinti lankančių neformalaus švietimo įstaigas skaičių ir užtikrinti ugdymo kokybę“:**

Savivaldybės svetainėje sukurtas portalas NVŠ paslaugų gavėjams ir teikėjams.

Sukurta apie 444 naujos vietos ikimokyklinio amžiaus vaikams.

Įvertinta 2 neformalaus švietimo įstaigų (1 muzikos mokykla ir 1 neformaliojo vaikų švietimo mokykla) veiklos kokybė (2015 m. buvo įvertinta 1 neformalaus ugdymo įstaigos veiklos kokybė).

Įvedus neformaliojo ugdymo krepšelį mokinių užimtumas neformaliojo ugdymo veikla lyginant su praeitais metais padidėjo beveik 8 proc.

Mokinių, lankančių neformaliojo švietimo įstaigas, padidėjo 5 proc.

**Įgyvendinant trečiąjį uždavinį „Pagerinti mokinių pasiekimus“:**

Standartizuotų testų mokinių pasiekimų kokybinio rodiklio skirtumai tarp bendrojo ugdymo mokyklų sumažėjo 5 proc.

50 proc. ikimokyklinių įstaigų patobulino/atnaujino ikimokyklinio ir priešmokyklinio amžiaus vaikų pasiekimų vertinimo sistemą.

Inicijuota ikimokyklinių įstaigų projektinė veikla ir parengta ne mažiau kaip 10 ikimokyklinio ugdymo įstaigų projektų.

Išanalizuotos 50 proc. bendrojo ugdymo mokyklų mokinių pasiekimo gerinimo priemonės ir jų veiksmingumas, remiantis duomenų analize grįsta vadyba su mokyklų vadovų komandomis ir bendruomenės atstovais.

Pagrindinio ugdymo pasiekimų lietuvių kalbos kokybė lyginant su 2015 padidėjo 4,9%, o matematikos liko tokia pati (47 proc.).

Kiekviena ikimokyklinė įstaiga pasirengė ugdymo kokybės sampratą. Iš 84 įstaigų savo internetinėje svetainėje ją paskelbė 65 įstaigos, vaikų pasiekimų ir pažangos vertinimo sistemas - 46 įstaigos.

12 ikimokyklinių įstaigų taiko e. dienyną.

**Svarbūs pasiekimai:**

Kaunas pripažintas besimokančių miesto tinklo (Global Network of Learning Cities) nariu, įgydamas teisę organizuoti metines UNESCO besimokančių miestų konferencijas ir forumus, prisistatyti pasauliniu mastu, sustiprinti pozicijas siekiant pritraukti daugiau užsienio investicijų.

Kauno miesto savivaldybė vienintelė iš didmiesčių pripažinta geriausia Vyriausybės, Europos Komisijos atstovybės Lietuvoje bei Lietuvos verslo konfederacijos įsteigtoje nominacijoje „Už pastangas ir rezultatus padedant mokiniams augti“ ir apdovanota Auksine krivūle.

Kaunas pirmasis Baltijos šalyse pradėjo naudoti el. įrankį kalbos mokėjimo lygiui nustatyti ir išduoti tarptautiniai sertifikatai 560 ketvirtų klasių mokiniams.

Kauno miesto mokslininko premijos įteiktos Kauno technologijos universiteto, Socialinių, humanitarinių mokslų ir menų fakulteto Edukologijos katedros profesorei, habilituotai daktarei Palmirai Jucevičienei už pasiekimus humanitarinių ir socialinių mokslų srityje bei Lietuvos sveikatos mokslų universiteto profesoriui, habilituotam daktarui Limui Kupčinskui už pasiekimus fizinių, biomedicinos, žemės ūkio ir technologijos mokslų srityje.

Kauno Metų mokytojo vardas suteiktas trims mokytojams: Ilonai Knyzelienei, Kauno „Saulės“ gimnazijos matematikos mokytojai ekspertei, Artūrui Sinkevičiui, Kauno Juozo Grušo meno gimnazijos muzikos mokytojui metodininkui bei Rimai Tamašauskienei, Kauno Valdorfo darželio „Šaltinėlis“ auklėtojai metodininkei.

Lietuvos Metų mokytojo premija įteikta ir Kauno miesto mokytojai Linai Kostiukovienei, Kauno Kazio Griniaus progimnazijos istorijos mokytojai ekspertei.

Kauno Aleksandro Puškino gimnazijoje ir Kauno Aleksandro Stulginskio mokykloje-daugiafunkciame centre įsteigtos klasės emocijų ir elgesio sutrikimų turintiems vaikams.

Kauno miesto 10 bendrojo ugdymo savivaldybės lėšomis (120 000 EUR) įrengtos naujos virtualiosios klasės: Milikonių ir Juozo Urbšio katalikiškoje pagrindinėse mokyklose, Jono ir Petro Vileišių daugiafunkciniame centre, Jurgio Dobkevičiaus, Kazio Griniaus, Kauno technologijos universiteto Vaižganto, Simono Daukanto, Tado Ivanausko, Vinco Kudirkos, Petrašiūnų, Žaliakalnio progimnazijose.

Geriausiai tvarkomų mokyklų edukacinių aplinkų apžiūroje-konkurse 2016 m. nugalėtoju tapo ir Kauno Valforfo darželis ,,Šaltinėlis“.

274 Kauno miesto bendrojo ugdymo mokyklų abiturientai, laikydami atskirų mokomųjų dalykų brandos egzaminus, gavo šimtukus. 10 iš jų gavo po 3 šimtukus; 31 kandidatas - po 2 šimtukus.

Tarptautinių muzikinių konkursų laureatais tapo 387 muzikos mokyklų mokiniai. Tarptautinių olimpiadų nugalėtojais tapo 6, o respublikinių – 52 bendrojo ugdymo mokyklų mokiniai.

Treti metai buvo organizuota standartizuoti testai visų Kauno bendrojo ugdymo mokyklų 4 ir 8 klasių mokiniams, o taip pat pirmi metai buvo organizuoti diagnostiniai testai 2 klasės ir standartizuoti testai 6 klasėms mokiniams. 4, 6 ir 8 klasių standartizuotų testų rezultatai yra aukštesni lyginant su šalies ir dalyvavusių savivaldybių mokyklomis.

21 Kauno miesto bendrojo ugdymo mokykla yra Lietuvos miestų 80 sportiškiausių mokyklų sąraše. Lietuvos mokinių sportų žaidynių čempionais tapo Gedimino sporto sveikatinimo gimnazijos merginų tinklinio, Jono Jablonskio kalnų slidinėjimo snieglente, Palemono gimnazijos merginų slidinėjimo, „Aušros“ gimnazijos vaikinų slidinėjimo, Lietuvos sveikatos mokslų universiteto gimnazijos teniso ir mokyklos-darželio „Rūtelė“ šachmatų komandos.

Turistinėse, kraštotyrinėse, etnografinėse, dieninėse ir kt. stovyklose buvo užimta 2335 vaikai, lyginant su 2015 m. padidėjo užimtų vasarą mokinių skaičius 155 vaikais.

Sumažėjo vaiko minimalios ir vidutinės priežiūros bei prevencinių priemonių skyrimo skaičius. Vidutinės priežiūros priemonės taikytos 7 (pernai paskirta 10) vaikų. 1 vaikui vidutinės priežiūros priemonės taikymo galiojimo laikas pratęstas. Minimalios priežiūros priemonės paskirtos 33 (pernai paskirta 37) vaikams.

Tenkinant ugdymo poreikius išplėstas bendrojo ugdymo mokyklų tinklas Veikia viena specializuota mokykla – Kauno technologijos universiteto inžinerijos licėjus, ir 6 mokyklos, taikančios savitos pedagoginės sistemos elementus (Generolo Povilo Plechavičiaus kadetų gimnazija, įgyvendinanti sausumos kadetų ugdymo elementus, Juozo Grušo meno gimnazija, įgyvendinanti Humanistinės kultūros ugdymo menine veikla elementus, Gedimino sporto ir sveikatinimo gimnazija, įgyvendinanti Sporto ir sveikatos ugdymo elementus, Kovo 11-osios gimnazija, vykdanti specialiųjų ugdymosi poreikių turinčių mokinių dalinę ir visišką integraciją, Prezidento V. Adamkaus gimnazija, įgyvendinanti ekologijos (gamtos mokslų) ir aplinkos technologijų ugdymo elementus, „Vyturio“ gimnazija, įgyvendinanti Katalikiškojo ugdymo elementus).

Kauno Pedagogų kvalifikacijos centro interneto svetainėje įkurta nauja rubrika „Mokyklų ir mokytojų inovatyvi veikla“, kur pateikiama informacija apie miesto mokyklų išskirtinumą, autorinių pamokų ar kitų ugdomųjų veiklų vaizdinė medžiaga.

Švietimo įstaigoms iš įvairių finansavimo šaltinių skirta 8.122 tūkst. Eur. Turto remonto programoms vykdyti: Iš Valstybės investicijų programos – 1.059 tūkst. Eur (Kauno Rokų gimnazijai – 600 tūkst. Eur, Kauno Panemunės pradinei mokyklai – 55 tūkst. Eur, Kauno Bernardo Brazdžionio mokyklai-daugiafunkciui centrui – 185 tūkst. Eur, Kauno kurčiųjų ir neprigirdinčiųjų ugdymo centrui – 116 tūkst. Eur, Kauno lopšeliui-darželiui „Sadutė“ – 103 tūkst. Eur); Iš Kauno m. savivaldybės paskolos – 144 tūkst. Eur. (Kauno Šančių pagrindinei mokyklai – 20 tūkst. Eur, Kauno „Ryto“ pradinei mokyklai – 124 tūkst. Eur). Renovuojamos ugdymo aplinkos Vinco Kudirkos progimnazijoje.

Švietimo skyrius